'Regeringsamptenare' vas wat egpaar op plaas probeer aanval | Maroela Media
Vier plaasaanvallers wat hulself as regeringsamptenare voorgedoen het, het Maandagmiddag toegang tot 'n egpaar se plaas in die De Jagersdrift-distrik in KwaZulu-Natal verkry en hulle probeer oorval. Die aanvallers wou kwansuis oor Covid-19 gesels.
Drie van die aanvallers is binne 'n kwessie van 'n uur deur lede van die gemeenskap vasgetrek nadat die egpaar daarin kon slaag om hulp te ontbied. Die vierde een het selfmoord gepleeg.
Mort Mortazahn, veiligheidsverteenwoordiger van TLU-SA in KwaZulu-Natal wat op die toneel was, sê 'n voertuig het die middag omstreeks 12:30 by die egpaar se plaas aangekom. Die voertuig het by die elektriese hek by die plaashuis stilgehou en die boer het uitgegaan om te hoor wat die insittendes van die voertuig wil hê.
Mortazahn sê "amptelike" plakkers van die departement van gesondheid was op albei kante van die voertuig geplak. Die vier insittendes, twee vroue en twee mans, het hulself as amptenare van die departement van gesondheid voorgestel. Hulle het maskers opgehad en rubberhandskoene gedra. Die twee vroue het amptelike verpleegstersuniforms aangehad.
"Die boer het gevra wat hulle op die plaas soek en hulle het hom geantwoord dat die departement hulle gestuur het om oor Covid-19 te gesels. Hulle het die boer sommer ook uitgetrap omdat hy nie 'n masker aanhet nie," vertel Mortazahn aan Maroela Media.
Mortazahn sê die een vrou het gevra of sy die boer se badkamer kan gebruik. Die vier "amptenare" is toe die huis ingelaat.
Die plakkers op die voertuig is moontlik vervals (Foto: Verskaf)
Mortazahn sê die vier "amptenare" het die boer se vrou genader en gesê hulle wil met haar praat. Hulle het om die tafel gaan sit en gesels. In die middel van die gesprek het die twee mans glo opgespring en hul vuurwapens te voorskyn gebring. Die vrou het toe dadelik 'n paniekknoppie wat naby aan haar was, beetgekry. "Sy kon dit druk voordat die aanvallers haar kon keer."
Mortazahn vertel 'n boer van 'n nabygeleë plaas, wat op die noodoproep gereageer het, het die vier aanvallers so 'n paar meter van die plaashuis vasgetrek. Hulle het te voet probeer vlug. 'n Skietery tussen die boer en die aanvallers het uitgebreek.
Die polisie is ook na die toneel ontbied, waar drie van die aanvallers net voor 14:00 in hegtenis geneem is. Die vierde aanvaller het weggehardloop.
Mortazahn vertel die polisie en van die boere het teen die aand nog na die vierde aanvaller gesoek. "Hulle het hom toe later dood in die veld aangetref, waar hy homself geskiet het."
Mortazahn sê die boer en sy vrou het ongedeerd van die voorval afgekom. "Dit is net genade dat die vrou die paniekknoppie betyds kon druk."
Hy het die polisie en gemeenskap van Dundee, New Castle, Utrecht en Kingsley geloof vir hul goeie en harde werk om die aanvallers so vinnig vas te trek.
Herman de Wet, voorsitter van TLU-SA in KwaZulu-Natal, het ook die voorval bevestig.
Maroela Media het meer as een navraag aan die polisie gerig, maar wag nog vir terugvoer.
Nooit in jou lewe nooi jy sulke mense in jou huis in. Hulle kan die bosse gebruik as toilet. Hulle hoort op niemand se plase nie.
Dis die laaste mense wat jy toelaat in jou huis,staatsamptenare.Hulle is skelms,korrup en moordenaars!
Mense mense mense asseblief moenie dom goed doen en mense in jou huis toelaat weet julle hoe gelukkig is julle dat julle nog lewe.Dank die Here.
Enige iemand wat op jou plaas ongenooid aangesit kom nooi jy in die eerste plek nie op die werf nie, tweedens nie in jou huis in nie. Die probleem met die boere is hulle is sagte teikens. Sodra hy deur jou hek is, is hy vir jou 'n bedreiging. Die mense moet paraat wees en meer bedag wees op sulke moontlike gevalle waar die skermunkel hom as iemand voordoen wie hy/sy nie is nie.
Kom ek gaan vir julle se waar le die probleem die mense op die plase is oningelig oor wat in SA aangaan met die plaas moorde hulle kyk nie nuus koop nie die koerant want die dorp is te ver.Dink daar aan hoeveel ou mense op plase bly het geen tegnologie wat nuus lees en op whattsapp groepe is al wat hulle lewe op die oomblik kan help as die mense ingelig is oor die probleme.Die mense was gelukkig maar hulle het geen idee gehad wat gevaar tekens is en hulle toegelaat op die plaas.Verduidelik die mense ooit vir hulle… Lees meer »